আজ পূর্ণ রাষ্ট্রীয় মর্যাদায় শেষকৃত্য অজিত পাওয়ারের

নয়াদিল্লি: বুধবার ভয়াবহ বিমান দুর্ঘটনায় (Plane Crash) মৃত্যু হয়েছে মহারাষ্ট্রের উপমুখ্যমন্ত্রী অজিত পাওয়ারের (Ajit Pawar)। তাঁর আকস্মিক প্রয়াণে দেশজুড়ে শোকের ছায়া। বৃহস্পতিবার বেলা ১১টায় মহারাষ্ট্রের বারামতীতে পূর্ণ রাষ্ট্রীয় মর্যাদায় শেষকৃত্য সম্পন্ন হবে প্রয়াত নেতার। প্রশাসন সূত্রে খবর, শেষকৃত্য অনুষ্ঠানে উপস্থিত থাকতে পারেন প্রধানমন্ত্রী নরেন্দ্র মোদি (Narendra Modi) এবং কেন্দ্রীয় স্বরাষ্ট্রমন্ত্রী অমিত শাহ (Amit Shah)।

বৃহস্পতিবার সকালেই অজিত পাওয়ারের কফিনবন্দি দেহ নিয়ে যাওয়া হয় বারামতীর কাটেওয়াড়িতে তাঁর বাসভবনে। সেখানে পরিবারের সদস্য, আত্মীয়স্বজন ও ঘনিষ্ঠ মহলের মানুষজন শেষ শ্রদ্ধা জানান। আবেগঘন পরিবেশে বহু মানুষ তাঁদের প্রিয় নেতাকে শেষবারের মতো দেখার জন্য ভিড় জমান।

আরও পড়ুন: অজিত পওয়ার মৃত্যু নিছকই দুর্ঘটনা, বললেন কাকা শরদ পওয়ার

এরপরে প্রয়াত উপমুখ্যমন্ত্রীর দেহ নিয়ে যাওয়া হবে বারামতীর বিদ্যা প্রতিষ্ঠান মাঠে। সেখানে সাধারণ মানুষ ও দলীয় কর্মী-সমর্থকদের জন্য শ্রদ্ধা নিবেদনের ব্যবস্থা করা হয়েছে। হাজার হাজার সমর্থক শেষ বিদায় জানাতে সেখানে উপস্থিত থাকতে পারেন বলে অনুমান। নিরাপত্তা ব্যবস্থাও কড়া করা হয়েছে। পুলিশ ও প্রশাসনের উচ্চপদস্থ আধিকারিকেরা পরিস্থিতির উপর নজর রাখছেন।

পূর্ণ রাষ্ট্রীয় মর্যাদায় শেষকৃত্যের অংশ হিসেবে গার্ড অব অনার প্রদান করা হবে বলে জানা গিয়েছে। জাতীয় পতাকায় মোড়া কফিনে শেষযাত্রা সম্পন্ন হবে। রাজনৈতিক মহলের বহু বিশিষ্ট ব্যক্তিত্ব, বিভিন্ন দলের নেতা এবং প্রশাসনের আধিকারিকদের উপস্থিত থাকার কথা রয়েছে।

অজিত পাওয়ারের মৃত্যুতে মহারাষ্ট্রের রাজনৈতিক মহলে অপূরণীয় ক্ষতি হয়েছে বলে মনে করছেন রাজনৈতিক বিশেষজ্ঞরা। দীর্ঘ রাজনৈতিক জীবনে তিনি একাধিক গুরুত্বপূর্ণ দায়িত্ব সামলেছেন এবং রাজ্যের রাজনীতিতে তাঁর প্রভাব ছিল সুদূরপ্রসারী। তাঁর প্রয়াণে রাজ্যজুড়ে শোকপালন করা হচ্ছে। শেষকৃত্য সম্পন্ন হওয়ার পর পরিবার ও দলের তরফে আনুষ্ঠানিক বিবৃতি প্রকাশ করা হতে পারে বলে জানা গিয়েছে।